Efter på rekordtid at have udsolgt tre efterårskoncerter i DRs koncertsal, har Nik & Jay virkelig fået blod på tanden til igen at lave noget larm i gaden, og dermed for første gang drage ud på en stort anlagt halturné. - Det er noget vi har snakket om længe, men det har bare aldrig rigtigt passet bedre ind i planerne end det gør lige nu. Vi holder jo altid de vildeste fester om sommeren ude på festivalerne, og nu var det tid til at der skulle ske noget helt andet, fortæller Nik & Jay om beslutningen. Nik & Jay har aldrig prøvet før at have deres egne store halballer, men med deres Danmarksturné til syv danske byer, herunder Aalborg som eneste nordjyske stoppested, er der lagt op til, at de to i deres niårige karriere står overfor en helt ny oplevelse sammen med publikum.

Referat:
De to poprappere Nik & Jay kommer forbi Aalborghallen lørdag den 31. marts for at give deres store publikum i Nordjylland et brag af et halbal.